Coba jelasin Ciri-ciri dari Berang-berang raksasa dalam bahasa jawa dong

Berang-berang raksasa dawané kira-kira 2 mèter lan bisa luwih saka 2 mèter. Gedhéné bisa ngluwihi berang-berang biasa. Bobot kéwan iki macem-macem, ana kang nduwé bobot 90 kg tekan 125 kg. Nanging, ana uga kang boboté 77 kg. Saka boboté kuwi mau, berang-berang jinis iki bisa diarani dadi berang-berang raksasa kang ditemokaké ing tlatah Amérika Lor nalika jaman Pleistosen. Nanging, babagan bobot saka berang-berang raksasa durung mesthi bener amarga akèh panelitèn kang asilé béda. Berang-berang raksasa nduwé untu kang ukurané béda karo berang-berang biasa, ya iku dawané 15 cm lan untuné kuwi mau cendhak lan alus. Untuné kuwi mau dadi ciri khas kang mbedakaké karo berang-berang biasa. Berang-berang nduwé untu seri kang biyasané digunakaké kanggo nggrogoti kayu-kayu. Berang-berang uga nduwé untu seri, nanging ukurané gedhé lan amba.

Saliyané kuwi, ciri-ciri kang bisa mbedakaké berang-berang biasa lan berang-berang raksasa, ya iku buntuté. Yèn berang-berang biasa nduwé bentuk buntut kaya dayung, bentuk buntut berang-berang raksasa mung dawa lan ukurané cilik.

Berang-berang raksasa iki kalebu kéwan kang bisa urip ing ngisor banyu utawa bisa nduwé kagiyatan ing ngisor banyu amarga saka tengkorak berang-berang raksasa kang ditemokaké lan diteliti déning para ahli. Panelitèn kuwi bisa mbuktikaké yèn berang-berang raksasa nduwèni kaluwihan bisa njupuk oksigen ing paru-paru nalika ing ngisor banyu.  Bentuk sikil berang-berang raksasa iki béda karo berang-berang biasa amarga sikil berang-berang raksasa bentuké luwih gedhé tinimbang berang-berang biasa lan bentuk sikil mburi kang luwih cendhak. Saliyané kuwi, ciri kang bisa mbedakaké berang-berang raksasa lan berang-berang biasa ya iku ukuran utak. Berang-berang raksasa nduwèni ukuran utek luwih cilik tinimbang berang-berang biasa. Amarga nduwé ukuran utak kang luwih cilik, berang-berang raksasa ora bisa nduwé sesambungan kang apik karo lingkungan sakubengé.